钦定古今图书集成/理学汇编/字学典/第087卷 > 蔡忠惠公集 > 《论书》
## 钦定古今图书集成/理学汇编/字学典/第087卷 > 蔡忠惠公集 > 《论书》

锺、王、索靖法相近，张芝又离为一法。今书有规矩者，
王、索其雄逸不常者，皆本张也。旭、素尽出此流，盖其
天资，近者学之，易得门户。学书之要，唯取神气为佳。
若模象体势，虽形似而无精神，乃不知书者所为耳。
尝观《石鼓文》，爱其古质物象形势，有遗思焉。及得原
叔《鼎器铭》，又知古之篆文，或多或省，或移之左右上
下，唯其意之所欲，然亦有工拙。秦汉以来，裁得一体，
故《古文》所见止此，惜哉。

唐初二王笔迹犹多，当时学者，莫不依仿，今所存者
无几。然观欧、虞、褚、陆，号为名书，其结约字法，皆出王
家。父子学《大令》者多放纵，而羲之投笔处皆有神妙。
予尝谓篆、隶正书与草、行通是一法。吴道子善画，而
张长史师其笔法，岂有异哉？然其精麤系性之利钝，
学之浅深。古人有“笔冢墨池”之说，当非虚也。

近世篆书，好为奇特，都无古意。唐李监通于斯，气力
浑厚，可谓篆中之雄也。学者宜知此说，然后可与论
《篆》矣。